自衡陽至韶州謁能禪師
作者：宋之問
朝代：唐

paragraphs: 謫居竄炎壑，孤帆淼不繫。
別家萬里餘，流目三春際。
猿啼山館曉，虹飲江皐霽。
湘岸竹泉幽，衡峯石囷閉。
嶺嶂窮攀越，風濤極沿濟。
吾師在韶陽，欣此得躬詣。
洗慮賓空寂，焚香結精誓。
願以有漏軀，聿薰無生慧。
物用益沖曠，心源日閑細。
伊我獲此途，遊道回晚計。
宗師信捨法，擯落文史藝。
坐禪羅浮中，尋異窮海裔。
何辭禦魑魅，自可乘炎癘。
回首望舊鄉，雲林浩虧蔽。
不作離別苦，歸期多年歲。